J E G Y Z Ő K Ö N Y V

# Készült: 2020. június 25.-én a magyarsarlósi Polgármesteri Hivatal

**épületében megtartott 17. 30 órakor kezdődő képviselő- testületi ülésén.**

**Jelen vannak:** Dukai Zoltán polgármester

Füller Balázs (alpolgármester)

Bökös Ernő képviselő

Mácsai Réka képviselő

Szomorné Sebők Bernadett képviselő

**Igazoltan távol maradt:-**

**Tanácskozási joggal jelen van**:

Dr. Jávorcsik Béla jegyző

Seriné Szabó Éva pénzügyi vezető

**Jelen vannak:** Amellékelt jelenléti íven szereplő lakosok

Dukai Zoltán polgármester: Köszöntök mindenkit a mai testületi ülésen, megállapítom, hogy a képviselő-testület 5 tagjából 5 jelen van, ezért határozatképesek vagyunk. Javaslom, hogy fogadjuk el az alábbi napirendet:

# NAPIREND

1. napirendi pont

Magyarsarlós Község 2019 évi zárszámadásának elfogadása.

Előadó: Dukai Zoltán polgármester

 2. napirendi pont

Tájékoztató a folyamatban lévő pályázatokról: Szennyvíz, belterület útépítés, közösségi terek kialakítása, testvérfalu, TOP pályázat, fásítás…

Előadó: Mácsai Réka képviselő

Dukai Zoltán polgármester

 3. napirendi pont

Baranya megyei könyvtárellátási szolgáltató rendszert működtető Csorba Győző könyvtár 2019 évi szakmai beszámolójának ismertetése, elfogadása.

Előadó: Dukai Zoltán polgármester

 4. napirendi pont

Egyebek: Beszámoló a folyamatban lévő önkormányzati fejlesztésekről, karbantartásokról, lakossági kérések, észrevételek megvitatása…

Előadó: Dukai Zoltán polgármester

5. napirendi pont

Zárt ülés, segélykérelmek megtárgyalása.

Előadó: Dukai Zoltán polgármester

A képviselő-testület 5 igen szavazattal (egyhangúlag ) elfogadta a napirendet.

1. napirendi pont

Magyarsarlós Község 2019 évi zárszámadásának elfogadása.

Előadó: Dukai Zoltán polgármester

Dukai Zoltán polgármester: Üdvözöljük körünkben Seriné Szabó Éva pénzügyi vezetőt, akit megkérek, hogy röviden ismertesse a zárszámadás fő adatait.

Seriné Szabó Éva pénzügyi vezető: Ismerteti a zárszámadás legfontosabb adatait. Magyarsarlósnak tehát 18 311 368 Ft. megtakarítása van.

Dukai Zoltán polgármester: Annyit szeretnék hozzáfűzni a zárszámadáshoz, hogy a szociális normatívát és a gépjárműadó 60%-át le kell vonni ebből a megtakarításból. A szociális normatívát másra nem költhetjük. Az önkormányzatokat érintő megszorítások pedig érinthetik a gépjárműadó teljes elvonását. A szennyvízhez szükséges 20-21 milliós önerőt úgy kapjuk meg, hogy a külterületi útpályázatban több mint 5 millió Ft. kintlévőségünk van, melynek elszámolását márciusban hagytuk jóvá. A hiánypótlást teljesítettük, így remélhetően rövidesen megérkezhet az összeg.

Mácsai Réka képviselő: Azt szeretném kérdezni, hogy ezt a szociális normatívát mire lehet felhasználni, milyen feltételei vannak? Gondoltam arra is, hogy a bejárók építéséhez ebből adnánk támogatást, így csökkentve az önkormányzati önrészt.

dr. Jávorcsik Béla jegyző: A szociális normatíva kötött normatíva, azaz szociális jellegű pénzügyi támogatásra-kiadásra számolható el. Erre van lehetőség, csak arra kell ügyelni, hogy jövedelemhatártól függő legyen a támogatás. A jövedelemhatárt pedig a testület állapítja meg.

Dukai Zoltán polgármester: A bejárótámogatások igénybevétele az elmúlt években csökkent. Idén eddig egy kérelem érkezett be, de számlát még ők sem adtak le. Félő, hogy ez nem hozná meg a kívánt eredményt. Az elmúlt években házanként 10 000 Ft-ot osztottunk szét karácsonyi támogatásként.

Mácsai Réka képviselő: Támogathatnánk a szennyvízberuházásban részt vevő lakosainkat is. Ezzel házanként 10.000 forinttal csökkenthetnénk a kiadásokat.

Dukai Zoltán polgármester: Ezt sokkal jobb ötletnek tartom, de a szociális rendelet módosításával várjuk meg a szennyvízpályázat elbírálását.

Seriné Szabó Éva pénzügyi vezető: Én hallottam, hogy az iparűzési adót is el fogják vonni az önkormányzatoktól.

Dukai Zoltán polgármester: Reméljük, ez nem következik be, mert akkor ellehetetlenülne a gazdálkodásunk.

Javaslom, hogy szavazzunk a zárszámadási rendeletről, amennyiben nincs hozzá kérdés, vagy javaslat!

A képviselő-testület 5 igen szavazattal (egyhangúlag) megalkotta az alábbi rendeletet:

**MAGYARSARLÓS ÖNKORMÁNYZATÁNAK**

**4/2020.(**VII.8**.) számú rendelete**

**az önkormányzat 2019. évi zárszámadásáról**

2. napirendi pont

Tájékoztató a folyamatban lévő pályázatokról: Szennyvíz, belterület útépítés, közösségi terek kialakítása, testvérfalu, TOP pályázat, fásítás…

Előadó: Mácsai Réka képviselő

Dukai Zoltán polgármester

Dukai Zoltán polgármester: Ahogy korábban elmondtam a VP 6-7.2.1.2-16 kódszámú, „Egyedi szennyvízkezelés” c. pályázat kétszeresére nőtt támogatási összeggel jelent meg. A nyomás alatti rendszer kiépítésére tudnánk pályázni.

A költségvetés: 237 575 304 Ft, ehhez kellene 35 636 296 Ft. önrészt biztosítani részben lakossági, részben önkormányzati forrásból. A megváltozott támogatási összeg miatt utána néztem a többi számításba jöhető megoldásnak:

-Felmerült, hogy csatlakozzunk Hásságy felé az ottani meglévő rendszerhez, a terepadottságok miatt 2 átemelő szivattyút is üzemeltetni kellene. Ennek a költsége nettó 407 millió forint, az önrésze pedig 61 millió forint. A magas önrészen kívül van még egy hátrány. A pályázat nem támogatja. Utána jártam ennek a lehetőségnek, mert a pályázati kiírás nem fogalmaz egyértelműen és azt a választ kaptam, hogy biológiai tisztító kiépítése nélkül vissza fogják utasítani a pályázatunkat. Ez tehát nem járható megoldás.

-Felmerült az is korábban, hogy egy központi, helyi szennyvíztisztítót építünk ki, és ide gravitációs vezetéken jutna el a szennyvíz. Ennek költsége nettó 382 millió forint lenne, amelyhez 52 millió forint önrészt kellene biztosítani.

-Korábban azzal is számoltunk, hogy egyedi, házi szennyvíztisztító/szikkasztó kisberendezéseket telepítenénk. Ennek az a hátránya, hogy a Mecsekérc szakemberei által elvégzett talajtani vizsgálatok megállapították, hogy a községünk talaja nem alkalmas a szikkasztásra. Pár év elegendő lenne, hogy a talaj ne tudja elszikkasztani a szennyvizet. Erről, nem is kértem költségvetést.

Bökös Ernő képviselő: Olyan megoldás nem lehetséges, hogy a házaknál tartályban gyűjtik a szennyvizet és azt öntözésre használják vagy beengedik a patakba?

Dukai Zoltán polgármester: Öntözni nem szabad szennyvízzel, csak talajszint alatt lehet gyökérzónában elszikkasztani. A talajmechanikai szakvélemény viszont egyértelműen fogalmaz, ez Magyarsarlóson nem tud működni. A patakba beengedhető a megtisztított szennyvíz, viszont ez a falu valamivel több, mint 50%-át érinti. Korábban már vizsgáltuk ezt a lehetőséget. A pályázatot be sem adhatnánk, mert a százalékos arányt nem tudjuk teljesíteni.

Mácsai Réka képviselő: Nagyon sok panaszt hallottam erről a rendszerről, sokszor ki kell hívni a szerelőt a tulajdonosok költségén.

Szomorné Sebők Bernadett képviselő : Én is ezt hallottam több helyről. Sőt, azt is, hogy van ahol már nem merik a tulajdonosok a WC papírt beledobni a wc-be, nehogy elduguljon.

Bökös Ernő képviselő: Mi voltunk Görögországba és ott a WC mellett volt egy kuka, abban egy fóliazsák és abba kellett dobni a WC papírt. Működött.

Dukai Zoltán polgármester: Ez a rendszer nem tökéletes, jobb, mint a házi szikkasztás, de rosszabb, mint a gravitációs rendszer. Méhes Zsolt tervező szerint Európa hegyvidéki területein használják leginkább, ő is a görögöket és a franciákat említette. Alkalmazzák olyan helyeken is, ahol ezt a domborzati viszonyok megkívánják. Sok észrevétel, aggály, kérdés hangzott el, a lakossági közmeghallgatáson. Szakemberek véleménye, hogy ki kell alakuljon egy szennyvízkezelési kultúra és nagyon vigyázni kell, hogy mi kerül a lefolyóba. Lesznek szabályok, amiket be kell tartani.

Mácsai Réka képviselő: Én csak azt szeretném elkerülni, hogy az Önkormányzat a 20 milliós megtakarított pénzét egy rossz rendszerre költse.

Dukai Zoltán polgármester: Az a helyzet, hogy ismerjük a lehetséges műszaki megoldásokat és a bekerülési költségeket. Ezeket én le is vezettem és szeretném csatolni a jegyzőkönyvhöz. A jelenlegi feltételekkel nincs más lehetőség, csak ez a pályázat, hiszen ennek tudjuk az önrészét kifizetni.

Nem tudom, hogy lesz e más pályázati lehetőség, ez politikai döntések függvénye is. Azt sem tudom kijelenteni, hogy nem lesznek gondok ezzel a rendszerrel. Viszont a pályázati anyag napjainkra elkészül, mivel az online testületi ülésen egyhangúlag jóváhagyásra került a benyújtása. Döntenünk kell tehát, hogy be akarjuk nyújtani ezt a szennyvízpályázatot vagy nem?

Bökös Ernő képviselő: Én mindenképpen javaslom a benyújtását, mert nem tudhatjuk, hogy az ilyen kis falvaknak lesz e még lehetősége szennyvízre pályázni? A lakosság jóváhagyta ezt a rendszert és várják is.

Dukai Zoltán polgármester: Javaslom, hogy szavazzunk az előterjesztésről!

**Szám: 16/ 2020. (VI.25.) sz. határozat**

**Tárgy: Szennyvízpályázat**

H A T Á R O Z A T

Magyarsarlós Község Önkormányzata képviselő-testülete 5 igen szavazattal, egyhangúlag elhatározza, hogy pályázatot nyújt be a VP6-7.2.1.2-16 kódszámú, „Egyedi szennyvízkezelés” pályázati felhívásra.

A projekt összköltségvetése 237 575 304 (kettőszázharminchétmillió-ötszázhetvenötezer-háromszáznégy forint)

A pályázott támogatás összege: 201 939 008 Ft (kettőszázegymillió-kilencszázharminckilencezer-nyolc forint

Vállalt Önerő: 35 636 296 Ft. (Harmincötmillió hatszázharminchatezer kettőszázkilencvenhat forint.)

A képviselő-testület az önrész biztosítását saját forrásból és lakossági befizetésekből biztosítja. A képviselő-testület felhatalmazza a polgármestert a pályázat benyújtására.

Felelős: Polgármester

Határidő: értelem szerint

Erről jegyzőkönyvi kivonaton értesül:

1) Irattár

Dukai Zoltán polgármester: Benyújtottuk a Magyar Falu program keretein belül a belterületi út fejlesztési és a rendezvényház felújítására szolgáló pályázatot. Megérkezett a hiánypótlás is, amit szintén határidőre sikerült teljesíteni. Körbe adom a befogadásról szóló igazolásokat, melyet csatolni fogunk a jegyzőkönyvhöz. Egyeztettem a stallwangi testvértelepülés vezetőségével, akikkel augusztus végén még egyszer egyeztetünk a járványveszély miatt. Akkor derül ki, hogy lesz e idén látogatás vagy sem.

Ahogy korábban, online testületi ülésen említettem, azt a hírt kaptuk, hogy nyert a TOP pályázati programban benyújtott pályázatunk, amelynek keretében a Jókai utca és az egész település vízelvezetését tudnánk megoldani. Erre a célra 52 millió forintot igényeltünk, a napokban várható a támogató okirat.

Mácsai Réka képviselő: A Településfásítási Program keretében pályáztunk 2 db. hegyi juharra, 5 db nyírfára, és 3 db lepényfára. Sajnos azok a fafajok, amelyekre szerettem volna pályázni, már elfogytak, mert az elektronikus pályázatigénylések nagy száma miatt lefagyott a rendszer. Érdekes, hogy volt olyan is, hogy először azt mutatta a program, hogy elfogyott, majd a következő alkalommal pedig ismét úgy jelezte a rendszer, hogy elérhető. Ezeket a fákat tavasszal szállítják, javaslom, hogy a kis-és nagy játszótérhez és a temetőhöz ültessük ki.

Dukai Zoltán polgármester: Köszönjük Réka a munkádat. Én azt javaslom, hogy próbáljunk még fát szerezni 25 ezer forintért, mert ekkora mennyiségre már szervezhetünk egy társadalmi munkában történő faültetést.

**Szám: 17/ 2020. (VI.25.) sz. határozat**

**Tárgy: Településfásítási Program**

H A T Á R O Z A T

Magyarsarlós Község Önkormányzata képviselő-testülete 5 igen szavazattal, egyhangúlag jóváhagyja a Településfásítási Program keretében benyújtott pályázatot.

A képviselő-testület elhatározza, hogy saját költségvetése terhére 25.000 Ft. értékben facsemetéket rendel.

Felelős: Polgármester

Határidő: értelem szerint

Erről jegyzőkönyvi kivonaton értesül:

1) Pénzügy

A képviselő-testület 5 igen szavazattal (egyhangúlag) meghozta az alábbi határozatot:

 3. napirendi pont

Baranya megyei könyvtárellátási szolgáltató rendszert működtető Csorba Győző könyvtár 2019 évi szakmai beszámolójának ismertetése, elfogadása.

Előadó: Dukai Zoltán polgármester

Dukai Zoltán polgármester: A Csorba Győző Könyvtár megküldte a 2019. évi szakmai beszámolót a könyvtár működéséről. A beszámoló összefoglalójában külön kiemelik, hogy jó programokat szervezünk és a könyvtár működtetése rendben volt. Községünkben 12 éve működik a könyvtár. Idén a vírushelyzet miatt több rendezvényünk elmaradt, megpróbálunk a 2. félévben is pályázni.

Javaslom, hogy fogadja el a testület a beszámolót.

# Szám: 18 / 2020. (VI. 25.) sz. határozat

**Tárgy: Szakmai beszámoló elfogadása**

H A T Á R O Z A T

Magyarsarlós Község Önkormányzata képviselő-testülete 5 igen szavazattal, egyhangúlag elfogadja a Csorba Győző Könyvtár Magyarsarlós településen végzett szolgáltatásról szóló 2019. évi szakmai beszámolóját.

Felelős: Polgármester

Határidő: értelem szerint

Erről jegyzőkönyvi kivonaton értesül:

1) Irattár

 4. napirendi pont

Egyebek: Beszámoló a folyamatban lévő önkormányzati fejlesztésekről, karbantartásokról, lakossági kérések, észrevételek megvitatása…

Előadó: Dukai Zoltán polgármester

Dukai Zoltán polgármester: Kozármisleny polgármestere, dr. Bíró Károly megkeresett azzal a kéréssel, hogy járuljunk hozzá a fogorvosi körzetben ahhoz, hogy dr. Szőts Tamás fogorvos helyett dr. Pénzes Patrícia lássa el a továbbiakban a lakosság ellátását.

Javaslom, hogy fogadjuk el az előterjesztést!

# Szám: 19 / 2020. (VI.25.) sz. határozat

**Tárgy: Szakmai beszámoló elfogadása**

H A T Á R O Z A T

Magyarsarlós Község Önkormányzata képviselő-testülete 5 igen szavazattal, egyhangúlag elfogadja , hogy Kozármisleny Város Önkormányzata Képviselő-testületének a háziorvosi körzet megállapításáról szóló 17/2002. (X.31.) rendelet 6. § (3) bekezdése szerinti 2 számú, ún. „vegyes” fogorvosi körzet fogorvosi alapellátásában 2020.07.01. napjától dr. Pénzes Patrícia praxisjoggal rendelkező fogorvos lássa el a Pécs, Jókai u. 42. szám, alatti rendelőben.

Felelős: Polgármester

Határidő: értelem szerint

Erről jegyzőkönyvi kivonaton értesül:

1. Irattár

Dukai Zoltán polgármester: Papp Róbert mint a 034/5 HRSZ. 034/6 HRSZ. és a 098/9 HRSZ 098/10 HRSZ. tulajdonosa, Magyarsarlós Község Önkormányzatának átad a 034/5 HRSZ. és a 034/6 HRSZ területekből 80 m2, mely a 215/5 HRSZ. önkormányzati területhez kerül hozzácsatolásra, továbbá átad a 098/9 HRSZ 098/10 HRSZ. területekből 20 m2-t, mely a 0120 HRSZ önkormányzati területhez kerül hozzácsatolásra. Magyarsarlós község Önkormányzata cserébe a 098/3 HRSZ. önkormányzati terület keleti végén átad 100 m2 területet Papp Róbertnek, mely a 098/9 HRSZ. területhez kerül hozzácsatolásra

Sajnos ezt csak akkor tudjuk átvezetni, az ingatlan-nyilvántartáson, ha a szabályozási tervben átvezetik a módosítást.

Ezzel kapcsolatban javaslom, hogy küldjük meg a Konszenzus Pannóniának ezt a döntést.

# Szám: 20 / 2020. (VI.25.) sz. határozat

**Tárgy: Szabályozási terv módosítása**

H A T Á R O Z A T

Magyarsarlós Község Önkormányzata képviselő-testülete 5 igen szavazattal, egyhangúlag elhatározza, hogy a 13/2020. (VI. 05.) határozatban (A 40/2020. (III.11.) Korm.rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörben meghozott határozat) foglaltak átvezetését kéri a szabályozási tervet készítő Konszenzus Pannónia ZRt.-től.

Felelős: Polgármester

Határidő: értelem szerint

Erről jegyzőkönyvi kivonaton értesül:

1. Konszenzus Pannónia Zrt. mellékletekkel együtt

Dukai Zoltán polgármester: Megérkezett az Emberi Erőforrások Minisztériumának határozata arra vonatkozóan, hogy 12076 regisztrációs számon az önkéntesek nyilvántartásába felvették az Önkormányzatot, mint foglalkoztató szervezetet.

Ezek után tudunk foglalkoztatni közcélú munkákra helyi önkénteseket.

Jeleztétek korábban az online testületi ülésen, hogy ki lehetne helyezni több virágot a közterületekre. Balázzsal beszéltem, aki már intézett is néhány dolgot.

Füller Balázs alpolgármester: Talán emlékeztek még rá én vetettem fel a boroshordók kihelyezésének ötletét. Beszéltem apámmal, aki felajánlott erre a célra egy hordót. Virágtartókat is készít, ha kell.

Dukai Zoltán polgármester: Köszönjük Balázs a segítséget. Az újságban meghirdetem, hogy ki szándékozik virágot gondozni a háza előtt és, ha lesz igény, akkor készítettünk virágládákat. Én is próbáltam érdeklődni több lakostól boroshordó ügyben és Gyurok Tibor ajánlott fel hordót, lehet, hogy kettőt is fog tudni adni. Bízom benne, hogy lesznek majd jelentkezők is.

Mácsai Réka képviselő: Milyen rendezvényt terveztél?

Dukai Zoltán polgármester: Felmerült bennem egy utcabál megtartásának lehetősége. Falukirándulás is szóba jöhetne a Balatonra vagy a Szelidi-tóra. A vírushelyzet miatt csak természetes vízben gondolkodnék. A Szelidi-tó gyógyvízzé minősítése folyamatban van, talán erre többen jelentkeznének.

Szomorné Sebők Bernadett képviselő: Én a falukirándulást javaslom, sokkal többen eljönnének, mint az utcabálra. Kérdezném, hogy hozhatok e én is árajánlatot az utazásra? Van olyan ismerősöm, ügyfelem, aki buszos céget üzemeltet és nagyon jó árakon dolgozik.

Dukai Zoltán polgármester: Nekem nagy segítség lenne, örülnék neki. Az elszámoláshoz három árajánlatot kell mellékelnem a könyvtárnak így már csak kettőről kellene gondoskodnom.

Amennyiben több kérdés, észrevétel, javaslat nincs, az ülést bezárom.

k.m.f.

Dukai Zoltán Dr. Jávorcsik Béla

polgármester jegyző